Kaarlo Hartikainen osallistui Suomen sisällissotaan punaisten puolella ja pakeni sitten sodan loppuvaiheissa vaimonsa kanssa Venäjälle ja siellä aina Siperiaan saakka. Hän joutui mukaan Koltshakin joukkoihin ja oli myöhemmin tshekan "kauhunpataljoonassa". Vaikeiden elinolojen vuoksi Hartikainen palasi vaimoineen Suomeen ja sai täällä kahdeksan vuoden tuomion joutuen Hennalan vankileirille. Hän karkasi leiriltä ja siirtyi vaimonsa kanssa uudelleen Venäjälle. Hartikainen oli työssä Parkalan turvesuolla, mutta sai sitten komennuksen punaupseerikursseille. Hän oli suomalais-inkeriläisessä rykmentissä Arkangelin rintamalla, mutta kun häntä uhkasi siirto Puolan sotarintamalle hän karkasi Viron ja muiden Baltian maiden kautta Pohjois-Saksaan. Hartikainen palasi lopulta Danzigista Suomeen ja suoritti vankeusrangaistuksensa loppuun. Kolmannen kerran Hartikainen pakeni Venäjälle vaimonsa kanssa jouduttuaan työttömäksi vasemmalta ja oikealta tulleen työmaaterrorin vuoksi. He istuivat Venäjällä vankiloissa, karkasivat ja piileskelivät viranomaisia. Viimeksi he olivat Moskovan ja Pietarin vankiloissa kunnes pääsivät palaamaan Suomeen.